cyanic-selkie/wikianc huggingface dataset:
Ken Masters
Elämäkerta
Ken ei ottanut osaa alkuperäiseen ”World Warrior” -turnaukseen, johon ensimmäinen Street Fighter sijoittuu. Hän kuitenkin taisteli ”US Martial arts” -turnauksessa ja voitti sen. Turnauksessa hän otteli ensiksi Allenin kanssa, henkilön, jonka uskottiin voittavan koko turnaus. Kuitenkin Ken voitti hänet hetkessä ja voitettuaan sanoi Allenille, että hän näkee elämänsä liian kapeana. Tämä innosti Allenia jatkamaan harjoittelua. Ken voitti turnauksen ja saavutti näin saman kuin Charlie kahtena edellisenä vuonna. Samaisessa turnauksessa hän tapasi Elizan, josta tuli myöhemmin Kenin tyttöystävä. Turnauksen jälkeen Ken palasi mestarinsa Goukenin luokse kertoakseen hyvät uutiset. Hän kuitenkin löysi mestarinsa kuolleena, tämän veljen Akuman tappamana. Ken hyökkäsi saman tien kostamaan mestarinsa kuolemaa, mutta häviää Akumalle. Sittemmin Ken ryhtyy vaeltelemaan pitkin maailmaa etsien Akumaa ja ystäväänsä Ryuta. Hän haluaisi kertoa Ryulle heidän mestarinsa kohtalosta, toivoen samalla ottelevansa uudestaan Ryuta vastaan ja tällä kertaa myös voittavan. Ken lopulta löytää Ryun, joka on apea nähdessään vanhan ystävänsä. Ken kuitenkin suostuttelee Ryuta sparraamaan hänen kanssaan ja huomaa muutaman päivän aikana, kuinka stressaantunut Ryu onkaan viime ottelusta Sagatia vastaan. Ryu selittää Kenille tuntiessaan palavaa raivoa sisällään, voima joka yrittäisi ottaa Ryun kehon valtaansa. Ken antaa Ryulle punaisen otsanauhansa ja käskee häntä pysymään keskittyneenä. Ken palaa kotiin ja ryhtyy harjoittelemaan entistä kovemmin.
Ken menee naimisiin tyttöystävänsä Elizan kanssa Street Fighter II:n loputtua. (Eliza on Guilen vaimon sisko, joka tekee Kenistä ja Guilesta toistensa lankoja, mutta siltikään he eivät ole läheisiä.) Street Fighter III:n aikaan Kenillä ja Elizalla on lapsi nimeltä Mel Masters. Kenillä on myös kasvattilapsi ja oppipoika nimeltään Sean, joka on Kenin suuri ihailija.
Arvostelu ja vastaanotto
Ken oli listattu vuonna 2008 sijalle kuusi IGN-sivuston laatiman 25 parasta Street Fighter hahmoa.
GameDaily sivusto listasi Kenin sijalle kuusi laatimassaan kautta aikain 20 parasta Street Fighter hahmoa.
Ääninäyttelijät
Kenillä on ollut litania ääninäyttelijöitä; tässä muutamia heistä.
Radiopuhelimet
Radiopuhelimet on Oulussa vuonna 1986 perustettu rockyhtye. Yhtyeen perustivat Kansanturvamusiikkikomissio-yhtyeen entiset soittajat Jarno Mällinen, Jyrki Raatikainen ja Jukka Kangas yhdessä Ei!Ei-yhtyeessä laulaneen Jyrki Mäen kanssa. Yhtye on julkaissut 15 albumia sekä muutamia lyhyempiä äänitteitä. Radiopuhelimet-yhtyeen musiikille on ominaista aggressiivisuus, vahva rytmipohja ja omaperäiset sanoitukset. Yhtyeen musiikki on suurimmaksi osaksi Jarno Mällisen säveltämää. Pääasialliset sanoittajat ovat Mällinen ja Mäki, mutta sanoituksia ovat kirjoittaneet myös rumpali Jyrki Raatikainen sekä useat vierailevat sanoittajat.
Yhtye on tehnyt kaksi näytelmää Nälkäteatterin ja ohjaaja Juha Hurmeen kanssa: Radiopuhelimet vuonna 2000 ja Tommi vuonna 2005. Juha Hurme on myös toimittanut kirjan, Radiopuhelimet (2006) yhdessä Radiopuhelimien J. A. Mäen kanssa. Kirjan on kirjoittanut pääasiallisesti yhtyeen nykyinen kokoonpano. Yhtyeen Ei kenenkään maa -albumi on soitettu pääosin akustisin instrumentein.
Aikajana
Tähän on esitetty Radiopuhelimet-yhtyeen lisäksi sitä edeltäneen Kansanturvamusiikkikomissio-yhtyeen vaiheet. Yhtyeessä esiintyivät Raatikaisen, Mällisen ja Kankaan lisäksi basisti Pekka Salonsaari ja laulaja Antti "Penttla" Penttilä.
Kapiti (saari)
Kapiti (vanha maorinkielinen nimi Motu Rongonui ) on saari Uudessa-Seelannissa noin kahdeksan kilometriä Pohjoissaaren eteläosan länsipuolella. Saari on noin kymmenen kilometrin pituinen lounas-koillissuunnassa ja noin kahden kilometrin levyinen. Sen pinta-ala on 19,65 km².
Saaren erottaa mantereesta Rauoterangin salmi. Sen korkein kohta on Tuteremoana 521 metriä merenpinnan yläpuolella. Saaren länsipuoli on erittäin kivinen ja karu; useat pystysuorat kallioseinät putoavat mereen jopa satojen metrien korkeudelta. Länsipuoli joutuu kovien länsituulten runnomaksi ja vaikeista olosuhteista johtuen kasvillisuus on harvaa.
Saaren kasvillisuus koostuu erityisesti pensaikoista sekä lisäksi kohekohe–, tawa– ja kanukametsistä. Suurin osa metsistä on palautumassa luonnontilaan palojen ja maatalouden aiheuttamista jäljistä. Jäljellä on myös joitakin säästyneitä 30 metrin korkuisia puita.
Historia
Maorit asuttivat saaren 1700–1800-luvuilla. Myöhemmin Ngāti Toa –maoriheimon johtaja Te Rauparaha perusti saarelle tukikohdan, josta tehtiin hyökkäyksiä ja ryöstöretkiä Whanganui-joen varrelle sekä Marlboroughiin.
Eurooppalaisten saavuttua saarella toimi valaanpyytäjien yhdyskunta, jossa asui enimmillään noin 2000 henkilöä.
Kajaanin ammattikorkeakoulu
Kajaanin lisäksi koulutusta järjestetään eri hankkeiden ja yhteistyökorkeakoulujen kanssa myös muun muassa Kuusamossa, Kuhmossa, Raahessa ja Pyhäjärvellä.
KAMK'24-strategia - Tekevimmästä älykkäin korkeakoulu
KAMK'24-strategian vision mukaisesti KAMK on vuonna 2024 Suomen älykkäin korkeakoulu. Visio syventää KAMK'20-strategian Tekevin AMK -toimintamallia. Strategian tavoitteena on osaamisen vahvistaminen, yhteistyön ja työnjaon uudistaminen sekä vaikuttavuuden lisääminen. Kajaanin ammattikorkeakoulun toiminta ja organisaatiorakenne perustuvat viiteen osaamisalueeseen.:
Tutkintoihin sisältyy myös englanninkielisiä koulutusohjelmia sekä ylempiä AMK-tutkintoja. Ammattikorkeakoulututkintoon johtavan koulutuksen lisäksi järjestetään ammatillisia erikoistumisopintoja, avointa ammattikorkeakouluopetusta sekä ammatillista täydennyskoulutusta.
Ammattikorkeakoulututkinto on korkeakoulututkinto, jonka laajuus on alasta riippuen 210–240 opintopistettä. Opiskelu kestää noin 3,5–4 vuotta. Osan opinnoista voi suorittaa myös ulkomailla joko harjoittelussa tai opiskelemalla yhteistyökorkeakouluissa. Normaalin opiskelijavaihdon lisäksi tradenomi- ja restonomiopiskelijoilla on mahdollisuus suorittaa kaksoistutkinto Kajaanin ammattikorkeakoulun yhteistyökorkeakoulussa Saksassa. Tällöin voidaan suorittaa osa opinnoista Hochschule Heilbronnissa ja opiskelija saa valmistuttuaan tradenomi- tai restonomitutkinnon lisäksi myös Bachelor of Arts- tai Bachelor of Arts in Tourism Management -tutkinnon Saksasta.
Insinöörikoulutus
Insinöörikoulutusta on tarjolla kone- ja tuotantotekniikan, rakennustekniikan tai tietotekniikan koulutusohjelmassa.
Kone- ja tuotantotekniikassa suuntautumismahdollisuuksina ovat robotiikka, kaivostuotanto, koneensuunnittelu, kunnossapito, numeerisesti ohjattu tuotanto, tuotannon johtaminen sekä virtuaalituotanto.
Rakennustekniikan koulutusohjelmassa perehdytään rakennustuotantoon, kiinteistöjen kunnossapitoon ja korjausrakentamiseen. Suuntautumisvaihtoehtoja ovat tuotantotekniikka, isännöinti ja puunrakentaminen. Valmistuneilla opiskelijoilla on rakennustöiden vastaavan työnjohtajan pätevyys.
Tieto- ja viestintätekniikan koulutusohjelmassa opiskelija valitsee suuntautumisvaihtoehdokseen älykkäät järjestelmät tai peliteknologian. Älykkäät järjestelmä -koulutuksessa painotetaan älykkäisen järjestelmien elektroniikan, tietoliikenteen, tietokantojen ja käyttöliittymien suunnittelu ja toteutusta. Peliteknologian opinnoissa erikoistutaan ohjelmistosuunnitteluun ja opintojen pääpaino on 3D-reaaliaikagrafiikan, pelimoottoreiden ja sulatettujen järjestelmien ohjelmoinnissa. Tieto- ja viestintätekniikan insinööriopintoja voi opiskella myös Datasta tekoälyyn -koulutuksessa. Koulutuksessa perehdytään tekoälyyn liittyvien työkalujen ja järjestelmien sovellusalueelle. Opintojen pääpaino on tekoälyn käytännön toteutuksessa ja hyödyntämisessä.
Liikunnanohjaajakoulutus
Liikunnanohjaajakoulutus tarjoaa liikunnan ja vapaa-ajan koulutusohjelman liikunta-alan koulutus-, suunnittelu- ja kehittämistehtäviin. Koulutusohjelman syventävistä opintokokonaisuuksista on mahdollista valita opintoja terveysliikuntaan, lasten ja nuorten liikuntaan, hyvinvointimatkailun tai liiketoimintaosaamiseen liittyen. Koulutuksessa opitaan vuorovaikutustaitoja, viestintää ja yrittäjyyttä sekä perehdytään motoriseen oppimiseen ja liikuntakasvatukseen sekä matkailuun. On myös mahdollista opiskella englanninkielisessä koulutuksessa Sports and Leisure Management.
Restonomikoulutus
Restonomikoulutuksen suuntautumisvaihtoehtona ovat aktiviteettimatkailu sekä matkailupalvelujen tuottaminen ja kehittäminen. Matkailun koulutusohjelmassa on lisäksi mahdollisuus suorittaa kaksoistutkinto ulkomailla.
Aktiviteettimatkailussa perehdytään erityisesti luontopohjaisiin ulkoilma-aktiviteetteihin sekä matkailijan kokonaisvaltaiseen hyvinvointiin ja sen huomioimiseen. Aktiviteettimatkailun suuntautumisvaihtoehto toteutetaan yhteistyössä liikunnanohjaajakoulutuksen kanssa
Matkailupalvelujen tuottamisen ja kehittämisen suuntautumisvaihtoehdossa perehdytään majoitus- sekä ravitsemistoimintaan ja opitaan hyödyntämään kansallisen ja paikallisen kulttuurin ominaispiirteitä. Opintojen aikana kehitetään osaamista muun muassa suunnittelemalla, toteuttamalla ja arvioimalla monenlaisia matkailutuotteita. Matkailua on myös mahdollista opiskella englanninkielisessä Tourism -koulutuksessa
Sairaanhoitaja- ja terveydenhoitajakoulutus
Sairaanhoitaja- ja terveydenhoitajakoulutuksessa opiskelija valitsee hoitotyön tai terveydenhoitotyön suuntautumisvaihtoehdon. Hoitotyön vaihtoehtoisina ammattiopintoina voidaan valita joko akuuttihoitotyö, mielenterveystyö tai sisätauti-kirurgisen hoitotyö. Terveydenhoitajat saavat sairaanhoitajan pätevyyden.
Tradenomikoulutus
Tradenomikoulutuksessa on liiketalouden ja tietojenkäsittelyn koulutusohjelma. Liiketalouden koulutusohjelmasta opiskelijat valitsevat markkinoinnin tai taloushallinnon suuntautumisvaihtoehdon. Liiketalouden koulutusohjelmassa opiskelija kehittää kielitaitoa sekä vuorovaikutus- ja ryhmätyötaitoja. Taloushallinnon opinnot tähtäävät yritysten taloushallinto-, verotus- ja sopimusoikeuden hallintaan. Liiketalouden koulutusohjelmassa on mahdollisuus suorittaa kaksoistutkinto ulkomailla tai opiskella englanninkielisessä koulutuksessa Degree Programme in International Business.
Tietojenkäsittelyn koulutusohjelmassa suuntaudutaan Datacenter ratkaisuihin (ent. järjestelmän ylläpito) tai pelialaan. Osan opinnoista voi suorittaa projektiopintoina, joihin kuuluvat kiinteästi toimeksiannot työelämästä.
Datacenter ratkaisuissa erikoistutaan palvelinten, työasemien ja verkkopalveluiden suunnitteluun, rakentamiseen ja tietoturvalliseen ylläpitoon. Opintojen keskeisenä sisältönä ovat pilvipalvelut sekä virtualisoidun käyttöympäristön suunnittelu ja toteutus tietojärjestelmälaboratoriossa sekä tämän kokonaisuuden hallinta. Opiskelujen yhteydessä on mahdollisuus suorittaa koulun tukemana muun muassa Microsoftin, VMwaren ja Linux-sertifikaatteja. Ainutlaatuista KAMKin DC-opinnoissa on oma konesali, jota opiskelijat käyttävät ja ylläpitävät opintojensa aikana.
Pelialan opetuksen keskeisenä teemana on tekemällä oppiminen, joka ilmenee opetuksen integrointina tuotantotiimeissä tapahtuvaan pelikehitykseen. Yhteisissä ammattiopinnoissa opiskellaan muun muassa yleistä pelisuunnittelua, pelianalyysia, peliprojektien hallintaa ja pelien testausta. Erikoistumisopinnoissa opiskellaan erikoistumisesta riippuen pelituotantoa ja liiketoimintaa, pelisuunnittelua ja käsikirjoitusta, 2D/3D-mallinnusta ja peligrafiikkaa sekä pelimekaniikka-, verkko- ja mobiilipeliohjelmointia.
Vuonna 2018 Kajaanin ammattikorkeakoulu aloitti ensimmäisen e-urheilun liiketoimintaan keskittyvän koulutuksen. Englanninkielinen Bachelor´s Degree in Esports Business -koulutuksessa voi opiskella kansainvälistä liiketoimintaa e-urheilun näkökulmasta ja harjoitella mm. tapahtumien, sponsoroinnin ja projektien kautta.
Yrittäjyysopinnot
Kajaanin ammattikorkeakoulu kannustaa opiskelijoita yrittäjyyteen ja tukea nuorten yritysten toimintaa. Innovan toiminnan lähtökohtana on opiskelun ja työelämän taitojen yhdistäminen parhaimmalla mahdollisella tavalla. Opiskelijat voivat suorittaa osan yrittäjyysopinnoistaan NY Start UP-opinnoissa, jossa opitaan yrittäjämäistä toimintaa ryhmätyöskentelyn ja käytännön kehittämistehtävien kautta. Yritysideoita voi jatkokehittää KAMK Yrityskiihdyttämössä, jossa annetaan sparrausta ja ohjeita yrityksen perustamista ja pyörittämistä varten.
Karim Benzema
Karim Mostafa Benzema (, s. 19. joulukuuta 1987 Lyon, Ranska) on ranskalainen jalkapalloilija, joka edustaa saudiarabialaista Al-Ittihadia. Molempijalkainen Benzema on pelipaikaltaan hyökkääjä. Karim Benzemalla on Real Madridin joukkueessa viisi Mestarien liigan voittoa vuosilta 2014, 2016, 2017, 2018 ja 2022. Vuoden 2018 finaalissa hän teki yhden maalin vastapuolen maalivahti Lloris Kariuksen heitettyä pallon Benzeman jalkaan.
Ura
Benzema aloitti jalkapallon Bron Terraillonissa, jossa hän pelasi yhden kauden. Lyon huomasi pian pojan kyvyt ja Benzema vaihtoikin seuraa yhdeksän vuoden iässä. Debyytti Lyonin edustusmiehistössä tapahtui kaudella 2004–2005 Metziä vastaan. Vaihdosta kentälle tullut Benzema sai heti ensimmäisessä ottelussa maaliin johtaneen syötön tililleen. Kausi 2006–2007 oli Benzeman läpimurtokausi. Hän pelasi kaudella 21 liigaottelua, joissa viimeisteli viisi maalia. Kaudella 2007–2008 hän voitti Ligue 1:n maalikuninkuuden tehtyään 20 maalia. Kaikkiaan hän pelasi Lyonissa kausilla 2004–2009 Ranskan pääsarjassa 112 ottelua, joissa teki 43 ja syötti 21 maalia. Mestarien liigan 19 ottelussa hän viimeisteli 12 maalia.
Kesällä 2009 Benzema siirtyi espanjalaisseura Real Madridiin, jonka kanssa hän teki kuusivuotisen sopimuksen. Lyon tienasi kaupassa 35 miljoonaa euroa. Benzema on voittanut Real Madridissa useita eri mestaruuksia, muun muassa neljä kertaa Espanjan-mestaruuden ja viisi kertaa Mestarien liigan, jonka vuoden 2018 loppuottelussa hän teki joukkueensa ensimmäisen maalin Liverpoolia vastaan. Hän voitti kauden 2021–2022 Mestarien liigan maalintekijätilaston tehtyään 12 ottelussa 15 maalia. Kaikkiaan hän on pelannut Mestarien liigassa Real Madridin joukkueessa 13,5 kauden aikana 127 ottelua ja tehnyt niissä 74 maalia. Lyonissa pelatut ottelut mukaan laskien Benzemalla on Mestarien liigassa takana 146 ottelua ja 86 maalia. Espanjan liigassa hän on 11 kautena tehnyt vähintään kymmenen maalia ja niistä kuutena kautena vähintään 20 maalia. Hän voitti sarjan maalikuninkuuden 27 maalilla kaudella 2021–2022. Kaikkiaan hän on jouluun 2022 mennessä pelannut 422 Espanjan pääsarjaottelua, joissa hän on tehnyt 224 ja syöttänyt 117 maalia.
Vuonna 2022 Benzema voitti Kultainen pallo -palkinnon, joka jaetaan vuosittain maailman parhaaksi valitulle jalkapalloilijalle.
Kesäkuussa 2023 Benzema teki kolmen vuoden mittaisen sopimuksen saudiarabialaisen Al-Ittihadin kanssa. Hänen vuosipalkkansa on runsaat 100 miljoonaa euroa plus mahdolliset bonukset.
Maajoukkue
Benzemaa pyydettiin Algerian maajoukkueeseen, mutta hän halusi edustaa mieluummin Ranskaa. Pian päävalmentaja Raymond Domenech kutsuikin Benzeman maajoukkueeseen otteluun Kreikkaa vastaan, mutta Benzema oli tuolloin loukkaantunut eikä kyennyt pelaamaan. Debyytti maajoukkueessa tapahtui 2. maaliskuuta 2007 Itävaltaa vastaan ja Benzema onnistui heti maalinteossa. Hän pelasi vuoden 2008 EM-kilpailuissa kaksi ottelua, vuoden 2012 EM-kilpailuissa neljä ottelua ja vuoden 2014 MM-kilpailuissa viisi ottelua. . MM-turnauksessa hän teki alkulohkossa kaksi maalia Hondurasia ja yhden Sveitsiä vastaan.
Benzema hyllytettiin Ranskan EM-kotikisoista 2016 hänen sotkeuduttuaan seksivideoskandaaliin, jossa joutui pidätetyksikin. Hän palasi maajoukkueeseen kesäkuussa 2021. Saman kesän EM-kilpailuissa hän pelasi neljä ottelua ja teki kaksi maalia niin Portugalia kuin Sveitsiäkin vastaan.
Benzema sai reisivamman juuri ennen vuoden 2022 MM-kisojen alkua, mutta valmentaja Deschamps nimesi hänet joukkueeseen siitä huolimatta. Hän ei kuitenkaan pelannut turnauksessa.
Benzema pelasi vuonna 2022 päättyneen maajoukkueuransa aikana 97 ottelua ja teki niissä 37 maalia.
Wilsonin tauti
Wilsonin tauti eli hepatolentikulaarinen degeneraatio on autosomaalinen resessiivisesti periytyvä sairaus, jonka esiintyvyys on noin 1:30 000. Sen keskeinen piirre on kuparin kertyminen kudoksiin, mikä ilmenee neurologisina oireina ja maksasairautena. Heterotsygoottisten kantajien määräksi arvioidaan noin yksi 90:stä, mikä tarkoittaa, että yksi 90 ihmisestä kantaa tätä sairautta sairastumatta itse. Sairastuneissa on tasavertaisesti niin miehiä kuin naisiakin, ja sitä esiintyy kaikkialla maailmassa.
Kuvaus
Wilsonin taudin geeni (WND) on paikannettu kromosomiin 13 (13q14.3), ja sen vaikutukset ilmenevät erityisesti maksassa, munuaisessa ja istukassa, mutta vaikutuksia ilmenee myös sydämessä, aivoissa ja keuhkoissa, tosin paljon vähäisemmässä määrin. Tämä geeni ohjaa kuparin sitoutumista sappeen seruloplasmiiniproteiiniin sitoutuneena. Sappi on maksan tuottamaa nestettä, joka edistää ruoansulatusta.
Wilsonin tautia sairastavilla on WND:n mutaatio. Se estää kuparin poistumisen elimistöstä, niin että kupari kertyy maksaan ja vaurioittaa maksakudosta. Vaurioituneesta maksasta voi päästä kuparia takaisin verenkiertoon, niin että kuparia leviää koko elimistöön. Kuparimäärän äkillinen nousu aiheuttaa vaurioita munuaisissa, aivoissa ja silmissä. Hoitamattomana Wilsonin tauti voi aiheuttaa vakavia aivovammoja, maksavaurioita ja lopulta kuoleman.
Oireet
Oireet ilmaantuvat usein lapsena. Tyypillinen oire on Kayser-Fleischerin kehä (ruskea kehä silmän sarveiskalvolla). Muut oireet riippuvat siitä, esiintyykö vaurioita maksassa, veressä, keskushermostossa, virtsaelimissä vai lihaksissa ja luustossa. Monet oireet huomataan vain lääkärin tutkimuksissa, kuten maksan ja pernan turvotus, nesteen kertyminen vatsaonteloon, anemia, verihiutaleiden ja valkosolujen määrän vähäisyys veressä, aminohappojen, valkuaisen, virtsahapon ynnä virtsan hiilihydraatin kohonneet arvot sekä luiden pehmeneminen. Jotkut oireet ovat helpommin havaittavissa, kuten keltatauti, joka ilmenee silmien ja ihon kellastumisena. Muita oireita ovat maaninisuus, puhe- ja kieliongelmat, vapina käsissä ja käsivarsissa; lihasten jäykkyys.
Kliiniset oireet
Kliinisiä oireita ilmenee harvoin ennen viiden vuoden ikää, vaikka biokemialliset vauriot ovat synnynnäisiä. Keskimäärin maksan kuparin väkevöityminen saattaa olla lähes kaksikymmenkertainen normaalitasoon verrattuna, kun taas plasman keruloplasmiinimäärä on alle 30 prosenttia normaalista.
Oireiden havaitsemisikä näyttää riippuvan vaurioituneesta elimistön osasta. Noin puolet (40–50 prosenttia) potilaista saa ensin maksaoireita ja puolet (40–50 prosenttia) neurologisia oireita. Keskiarvoikä hepaattisille oireille on 10–14 vuotta, kun taas neurologisten oireiden huippu sijoittuu 19–22 vuoden ikään. Tautia havaitaan harvoin yli 40-vuotiailla.
Kupari ei siis tuhoudu luonnollisesti Wilsonin tautia sairastavalla, joten keho yrittää poistaa sitä suoraan virtsan ja ulosteen kautta. Kohonnut kupariarvo vuorokauden virtsakeräilyssä on eräs oire Wilsonin taudissa. Normaalin terveen ihmisen viitearvo on 0,24–0,47, kun taas Wilsonin tautia sairastavalla arvo voi olla 1,0–1,5. Arvo on eräässä tapauksessa ollut yli 6,5, mutta tässä tapauksessa ei ole ollut akuuttia hengenvaaraa.
Maksaoireet
Psykiatriset oireet
Neurologiset oireet
Silmät
Sydän ja verisuonet
Diagnoosi
Wilsonin sairaus voidaan havaita kokeilla, joilla arvioidaan kuparin määrä veressä, sekä virtsan ja maksan tutkimuksilla. Silmän tarkastelussa voi näkyä Kayser-Fleischerin kehä, joskin sen puute ei sulje täysin pois Wilsonia.
Hoito
Sairautta hoidetaan elinikäisellä kelaatinmuodostajien käytöllä. Sellaisia ovat D-penisillamiini, lääkkeet, jotka edistävät kuparin poistumista kudoksesta. Potilaat tarvitsevat myös B6-vitamiinia, ja heidän on vältettävä kuparia ruokavaliossaan, mikä tarkoittaa sienien, pähkinöiden, suklaan, kuivattujen hedelmien, maksan ja äyriäisen karsimista ravinnosta. Ylimääräisen sinkin nauttiminen voi hidastaa kuparin imeytymistä suolistosta
Wilsonin tauti vaatii elinikäistä hoitoa. Jos häiriö on havaittu varhain ja sitä hoidetaan oikein, Wilsonin taudin perinnyt potilas voi nauttia terveestä elämästä siinä missä kuka tahansa.
Newtonmetri
Newtonmetri (tunnus Nm, myös N m tai N · m) on SI-järjestelmän mukainen momentin yksikkö. Newtonmetrin suuruinen momentti syntyy esimerkiksi vääntämällä metrin pituisella varrella newtonin voimalla.
Newtonmetri on yleisesti auton moottoreille tehon lisäksi annettu suoritusarvo, jolla kuvataan moottorin tuottamaa vääntömomenttia.
Ruuvien ja muttereiden kiristysmomentit ilmoitetaan newtonmetreissä. Kiristys tiettyyn momenttiin hallitaan momenttiavaimella.
Newtonmetri on myös lujuusopissa taivutusmomentin yksikkö.
Newtonmetrin dimensio on sama kuin joulen dimensio (J = Nm), ja sitä voidaan käyttää energian yksikkönä, erityisesti kun tarkastellaan kappaleeseen kohdistuvan voiman F tekemää mekaanista työtä W = Fs, kappaleen liikkuessa matkan s voiman suuntaisesti. Sen sijaan joulea ei suositella käytettävän momentin yksikkönä, sillä momentti ja energia ovat eri laatuisia suureita. Toisaalta, momentin tekemä työ on momentin ja kiertokulman tulo, joten jossain tapauksissa on luonnollista ottaa momentin yksiköksi joule per radiaani (J/rad).
Aikaisempi SI-standardi suositti newtonmetrille kirjoitusasua N · m, mutta vuoden 2019 standardin mukaan tulon muotoiset johdannaissuureet kirjoitetaan ilman kertomerkkiä, jolloin erityisesti newtonmetrin suositeltu kirjoitusasu on Nm.
Ajda Pekkan
pienoiskuva|Ajda Pekkan vuonna 2013. Ayşe Ajda Pekkan (s. 12. helmikuuta 1946 Istanbul) on turkkilainen pop-laulaja ja näyttelijä. Viidelle vuosikymmenelle yltävän uransa aikana Ajda on julkaissut yli 20 albumia ja on kaupallisesti menestynein turkkilainen artisti. Hänestä käytetään lempinimeä ”Superstar” ja joskus ”Turkkilaisen popmusiikin kuningatar”.
Hänen vanhempansa ovat laivaston upseeri Rıdvan Pekkan ja Nevin Dobruca. Lapsena hän asui Gölcük laivastotukikohdassa. Hän kävi high schoolin Istanbulissa tytöille tarkoitetussa koulussa Çamlıca Kız Lisesi.
Charlton Heston
Charlton Heston (alk. John Charles Carter; ) oli yhdysvaltalainen Oscar-palkittu elokuvanäyttelijä. Hänet tunnettiin sankarirooleista ja poliittisesta toiminnasta 1950- ja 1960-luvuilla, jolloin hän muun muassa vastusti rotuerottelua ja Vietnamin sotaa. Poliittisen kantansa muututtua myöhemmin konservatiivisemmaksi Heston toimi Yhdysvaltain perustuslaillista aseenkanto-oikeutta puolustavan National Rifle Associationin puheenjohtajana vuosina 1998–2003.
Hänen kuuluisimpia elokuviaan olivat Kymmenen käskyä (1956), jossa hän näytteli Moosesta, Pahan kosketus (1958), Suuri maa (1958), Ben-Hur (1959) – 11 Oscarin elokuva, josta Heston sai parhaan miespääosan Oscarin, El Cid – kuninkaan soturi (1961), Mies Nasaretista (1965), jossa hän näytteli Johannes Kastajaa sekä Apinoiden planeetta (1968). Myöhemmällä urallaan hän siirtyi televisioon näytellen muun muassa vuosina 1985–1987 Dynastian sisarsarjassa Colbyt.
Varhaiset vuodet
Heston osallistui koulun teatteriohjelmaan, jossa hän ansioitui saaden stipendin Northwestern Universityyn. Vuonna 1944 Heston liittyi Yhdysvaltain maavoimien ilmavoimiin kahdeksi vuodeksi. Palvelusaikana hän avioitui Lydia Marie Clarken kanssa. Avioparille syntyi poika, Fraser Clarke Heston, sekä he adoptoivat tyttären, Holly Ann Hestonin.
Vuonna 1948 perhe muutti New Yorkiin, jossa Heston sai avustavan roolin Broadwaylla William Shakespearen näytelmässä Antonius ja Kleopatra. Lisäksi hän esitti monia rooleja televisiokanava CBS:llä 1950-luvulla.
Näyttelijän ura
thumb|200px|left|Charlton Heston [[American Film Instituten presidenttinä vuonna 1981.]] Vuonna 1950 Heston sai ensimmäisen roolin elokuvassa Suurkaupungin pimennoissa. Hänen varsinainen läpimurtonsa tapahtui vuonna 1952 sirkuksen johtajan roolissa elokuvassa Suuri maailmansirkus. Vuonna 1956 hän esitti Moosesta elokuvassa Kymmenen käskyä.
Heston näytteli monissa historiallisissa eepoksissa kuten Ben-Hur, El Cid – kuninkaan soturi, 55 päivää Pekingissä, Tuska ja hurmio ja Khartoum. Hän sai parhaasta miespääosasta Oscar-palkinnon elokuvassa Ben-Hur vuonna 1959.
Vuodesta 1968 vuoteen 1975 Heston näytteli science fiction -elokuvissa kuten Apinoiden planeetta (1968), Maailma vuonna 2022 (1971), Viimeinen mies (1973) ja Maanjäristys (1974). Vuonna 2001 Heston teki sivuroolin vanhana, kuolevana simpanssina Apinoiden planeetan uudessa versiossa.
Poliittinen toiminta
Heston kampanjoi vuonna 1956 demokraattien presidenttiehdokkaan Adlai Stevensonin puolesta samoin kuin vuonna 1960 John F. Kennedyn valitsemiseksi. Vuonna 1963 Washington, DC:ssä pidetyn kansalaisoikeusmarssin aikana hän oli Martin Luther King, Jr:n seurassa kantaen merkkiä "All Men Are Created Equal" (kaikki ihmiset on luotu tasa-arvoisiksi). Myöhemmissä puheissaan Heston sanoi edistäneensä kansalaisoikeusasiaa "kauan ennen kuin Hollywood huomasi sen muodikkaaksi."
1960-luvulla Heston vastusti sekä Joseph McCarthyn aatteita että rotuerottelua sanoen niiden edistävän maailmanlaajuista kommunismia.
1980-luvulla Heston vaihtoi poliittista kantaansa ryhtyen kannattamaan republikaaneja ja kampanjoi Ronald Reaganin, George H. W. Bushin ja George W. Bushin puolesta. Hän myös puolusti perustuslaillista oikeutta kantaa asetta ja toimi Kansallisen kivääriyhdistyksen puheenjohtajana vuodesta 1998 vuoteen 2003 saakka. Hän luopui tehtävästään sairastuttuaan Alzheimerin tautiin.
Michael Moore haastatteli Charlton Hestonia asekriittiseen dokumenttiinsa Bowling for Columbine. Haastattelu päättyi Hestonin ulosmarssiin.
Johannes Hevelius
Johannes Hevelius, Jan Heweliusz (1611 – 1687) oli puolalainen tähtitieteilijä ja poliitikko. Hän toimi Gdańskin pormestarina ja kaupunginvaltuutettuna.
Heveliusta pidetään yhtenä 1600-luvun merkittävimmistä tähtitieteilijöistä. Hän ihaili Tyko Brahea, ja nimesi oman observatorionsa Sternenburgiksi Tyko Brahen Stjerneborgin mukaan. Hevelius opiskeli Hollannissa Leidenin yliopistossa. Hän kartoitti ja nimesi Kuun pinnanmuotoja sekä monia tähdistöjä.
Vuonna 1663 Hevelius avioitui Elzbieta Koopmannin kanssa. Vaimo auttoi miestään tämän tutkimuksissa. Heveliuksen pääteos on tähtikartasto  Firmamentum Sobiescianum sive Uranographia, joka julkaistiin vaimon viimeistelemänä Heveliuksen kuoleman jälkeen vuonna 1690. Siinä on tiedot yli 1500 tähden sijainnista ja kirkkaudesta. pienoiskuva|220px|Heveliuksen kvadrantti Heveliuksen suurimman kaukoputken polttoväli oli peräti 45 metriä.
Heveliuksen nimeämiä tähdistöjä
Näitä tähdistöjä kutsutaan edelleen Heveliuksen antamilla nimillä:
Franciscus Assisilainen (ooppera)
Franciscus Assisilainen (, I/52) on Olivier Messiaenin ainoaksi jäänyt, kolminäytöksinen ooppera. Viiden tunnin mittainen teos kertoo 1100-luvulla eläneen pyhimyksen Franciscus Assisilaisen elämäntarinan. Säveltäjä itse kutsui teostaan oopperan sijaan ”spektaakkeliksi”. Franciscus Assisilainen sai ensi-iltansa Palais Garnierissa vuonna 1983 ja esitettiin uudelleen Opera Bastillessa vuonna 1992 sekä Opéra de Parisissa vuonna 2004.
Messiaen oli koko elämänsä sitä mieltä, että oopperan historiassa oli ehkä vain kymmenen mestariteosta ja kaikki muut teokset kärsivät musiikillisista tai draamallisista ongelmista. Vaikka hän epäili, ettei hänellä itsellään ollut lahjoja oopperasäveltäjänä, Pariisin ooppera sai hänet suostutelluksi Franciscus Assisilaisen sävellystyöhön. Oopperan säveltäminen oli valtaisa työ ja vei säveltäjältä neljä vuotta säveltämiseen ja toiset neljä vuotta orkestrointiin. Teos on kokonaiskestoltaan yli neljä tuntia, ja sen partituurissa on 2 000 sivua. Messiaen piti teostaan keskeisenä elämäntyönään. Teoksen musiikissa yhdistyvät useat Messiaenin käyttämistä sävellystekniikoista: muun muassa linnunlaulua muistuttavat jaksot, toisto ja kaksitoistasäveljärjestelmän ja kolmisointuharmonioiden yhdistelmä sekä moodaalisuus.
Teschenin alue
thumb|Sijainti [[Sleesian voivodikunta|Sleesian voivodikunnassa.]] Teschenin alue on Puolassa, Sleesian itäosassa oleva alue Tšekin tasavallan ja Puolan rajalla. Se muodostettiin itsenäiseksi herttuakunnaksi vuonna 1290 ja liitettiin suoraan Itävaltaan vuonna 1653, jolloin se säilytti kuitenkin erityisasemansa. Suurimman osan Sleesiaa joutuessa 1742 Preussille Teschenin alue säilyi Itävallan omistuksessa. Habsburgien vallan romahtaessa 1918 Teschenistä tuli kiistakapula Tšekkoslovakian ja Puolan välille, ja näiden kesken se jaettiinkin vuonna 1920 (Český Těšín, Cieszyn). Puola annektoi Teschenin alueen tšekkiläisen osan Münchenin konferenssin jälkeen lokakuussa 1938. Toisen maailmansodan aikana alue oli natsi-Saksan hallussa ja siellä oli sotavankileiri. Vuoden 1920 rajat palautettiin vuonna 1945.
Teschen-niminen kaupunki jaettiin kahtia vuonna 1920: Český Těšín on Tšekin puolella, Cieszyn Puolassa.
Gregor Mackintosh
Gregor ”Greg” Mackintosh on englantilainen kitaristi, joka on toiminut englantilaisen Paradise Lost -yhtyeen pääkitaristina sen perustamisesta vuonna 1988 lähtien. Mackintosh säveltää käytännössä kaikki yhtyeen kappaleet. Levyillä hän soittaa myös usein koskettimia.
Mackintosh on naimisissa ja asuu Yorkissa, Englannissa. Hän soittaa kitaraa vasenkätisesti.
Udo Kießling
Udo Kießling (s. 21. toukokuuta 1955 Crimmitschau, DDR) on saksalainen entinen jääkiekkoilija, pelipaikaltaan hän oli puolustaja.
Crimmitschaussa Saksan demokraattisessa tasavallassa (DDR) syntyneen Kießlingin perhe loikkasi Länsi-Berliinin kautta Saksan liittotasavaltaan vuonna 1957 Udon ollessa kaksivuotias. Isä Gerhard Kießling oli toiminut pakoon asti DDR:n jääkiekkomaajoukkueen päävalmentajana ja oli aiemmin omalla aktiiviurallaan pelannut myös maajoukkueen kapteenina sekä voittanut DDR:n mestaruuden.
Isä Gerhardin suhde Kölnin seurajohdon kanssa oli kuitenkin ollut hankala, joten Kießlingit siirtyivät kesällä 1979 paikalliskilpailija Düsseldorfer EG:n riveihin. Kolmen Düsseldorfissa vietetyn vuoden jälkeen kaksikko siirtyi vuonna 1982 EV Füsseniin. Kausi sujui joukkueelta kuitenkin surkeasti, ja Udo palasi kesken talven Kölniin päättäen näin pitkäaikaisen kumppanuuden isänsä kanssa. Kauden jo päätyttyä Saksassa kävi Kießling pelaamassa vielä yhden ottelun Pohjois-Amerikassa, NHL-liigan Minnesota North Starsin joukkueessa. Ura jatkui kuitenkin Kölnissä myös seuraavien yhdeksän kauden ajan, ja Kießling nousi joukkueen kapteeniksi voittaen kahden aikaisemman lisäksi vielä neljä mestaruutta vuosina 1984, 1986, 1987, sekä 1988.
Uransa viimeiset neljä kautta Kießling pelasi EV Landshutin joukkueessa päättäen uransa viimein 40 vuoden iässä vuonna 1996. Yhteensä Kießling pelasi Saksan pääsarjatasolla 1020 ottelua keräten 881 pistettä. Sarjan tähdistökentälliseen Kießling valittiin 15 kertaa peräkkäin vuosina 1977–1991, ja parhaaksi pelaajaksi vuosina 1977, 1984, sekä 1986.
Saksan maajoukkueessa yhteensä 321 maaottelua pelanneen ja pitkään kapteeninakin toimineen Kießlingin kansainvälisen uran kohokohdaksi jäi pronssimitali vuoden 1976 olympialaisista, minkä lisäksi hänet valittiin vuoden 1987 MM-kisojen tähdistökentälliseen. Kaikkiaan Kießling edusti Saksan liittotasavaltaa olympialaisissa viisi kertaa (1976, 1980, 1984, 1988, 1992), maailmanmestaruuskilpailuissa viisitoista kertaa, sekä Kanada-cupissa kerran (1984). Kießlingin maailmanmestaruuskilpailujen A-sarjassa pelaamat yhteensä 119 ottelua ovat eniten kisojen historiassa. Kießling nimettiin kansainvälisen jääkiekkoliiton IIHF Hall of Fame -kunniagallerian jäseneksi vuonna 2000.
Agathe
Agathe oli antiikin aikainen kaupunki Galliassa nykyisen Ranskan alueella. Se on kehittynyt nykyiseksi Agden kaupungiksi ja sijaitsi sen paikalla.
Agathe oli alun perin kreikkalainen siirtokunta ja kauppa-asema. Myöhemmin se kehittyi tavalliseksi roomalaiseksi kaupungiksi.
Sean Kingston
Kisean Anderson (s. 3. helmikuuta 1990 Miami, Florida ), taiteilijanimeltään Sean Kingston, on jamaikalais-yhdysvaltalainen popmuusikko. Hän on syntynyt Yhdysvalloissa, mutta muuttanut kuusivuotiaana Kingstoniin, Jamaikalle. Sean Kingston tuli suuren yleisön tietoisuuteen ”Beautiful Girls” -singlellään.
Agathe
Maantiede
Agathe sijaitsi nykyisin nimellä Hérault tunnetun joen suistossa. Joen suussa sijaitsevana paikka sopi hyvin kaupankäyntiin Gallian sisäosiin päin. Kaupunki oli rakennettu kukkulalle, joka on myöhemmän keskiaikaisen ja nykyisen kaupungin korkein kohta.
Agathe oli lähistönsä ainoa kreikkalaiskaupunki. Kauempana siitä itään sijaitsi Massalia ja etelään Iberian puolella Rhode ja Emporion. Roomalaisella kaudella Agathesta länteen sijaitsivat Baeterrae ja Narbo. Muutamia kilometriä Agathesta sisämaahan sijaitsi paikkallisen heimon oppidum nimeltä Bessan.
Sean Kingston
29. toukokuuta 2011 Kingston törmäsi vesiskootterillaan siltaan Miamissa ja joutui teho-osastolle.
Agathe
Historia
Agathe oli Massalian perustama kauppa-asema, joka perustettiin arkaaisella kaudella 500-luvulla eaa. jo pian sen jälkeen, kun fokaialaiset olivat perustaneet Massalia itsensä. Kaupankäynnin lisäksi sen tehtäviin kuului rannikon suojaaminen paikallisia barbaariheimoja vastaan.
Myöhäisantiikin aikana 400-luvulla jaa. Agathesta tui piispanistuin. Kaupungissa järjestettiin kirkolliskokous vuonna 506.
Rakennukset ja löydökset
Agathen kaupunki on ollut linnoitettu, ja sen muurien ympäröimän alueen koko on ollut kreikkalaisella ajalla noin 200 × 200 metriä. Roomalaisaikainen kaupunki ei vaikuta olleen tätä suurempi.
Suurin osa kaupunkiin liittyvistä arkeologisista löydöistä on tehty varsinaisen kaupungin ulkopuolelta joen rannalta ja merestä. Niihin lukeutuu muun muassa kaupankäynnistä todistavia amforoita ja muuta keramiikkaa. Varhaiselta kristilliseltä kaudelta on löydetty kahden muurien ulkopuolelle rakennetun basilikakirkon rauniot.
Etelä-Tiroli
Etelä-Tiroli (,, ladiniksi Südtirol) on Italian pohjoisin maakunta. Se muodostaa Trentinon maakunnan kanssa Trentino-Etelä-Tirolin alueen. Etelä-Tirolilla on laaja itsehallinto ja sitä kutsutaan autonomiseksi maakunnaksi (saks. autonome Provinz, ital. provincia autonoma, ladin. provinzia autonoma). Maakunnan asukasluku on noin 515 000 ja sen pääkaupunki on Bolzano (saks. Bozen).
Etelä-Tiroli sijaitsee Alpeilla ja maakunnassa vallitsee vahva paikallinen kulttuuri, joka juontaa juurensa historiallisiin baijerilais- ja ladinilaisasutuksiin sekä siteisiin saksalaiseen ja itävaltalaiseen kulttuurialueeseen. Erotuksena muista Italian maakunnista Etelä-Tiroli on pääsääntöisesti saksankielinen maakunta. Asukkaista noin 62 prosenttia on saksankielisiä, 23 prosenttia italiankielisiä ja neljä prosenttia ladininkielisiä.
Aivotulehdus
Aivotulehdus eli aivokuume tai enkefaliitti on aivojen tulehdus. Sen aiheuttaa useimmiten virus, mutta sen voi aiheuttaa myös bakteeri, tai se voi olla jonkin muun sairauden, kuten vesikauhun, sikotaudin, herpes simplexin tai kupan, komplikaatio. Aivotulehduksen oireita ovat kuume, päänsärky, oksentelu, kouristelu, alentunut tajuisuus ja valonarkuus. Joskus potilailla esiintyy myös muun muassa niskan jäykkyyttä, ataksiaa ja persoonallisuuden muutoksia.
Etelä-Tiroli
Itäisessä Etelä-Tirolissa on matkailukohde Alta Pusteria, jota sanotaan myös Dolomiittiien Kolmen huipun alueeksi. Alueella on talviurheilualueita sekä paikkoja kalliokiipeilijöille ja vuorikiipeilijöille. Matkailukeskuksen tuntumassa, Pragsertalin laaksossa sijaitsee Braiesjärvi.
Aivotulehdus
Aivotulehdus johtaa joskus koomaan tai jopa kuolemaan. Se aiheuttaa joskus pysyviä keskushermostovaurioita, ja sairaus on mahdollinen kuurosokeuden syy. Meningoenkefaliitista voidaan puhua, jos myös aivokalvot ovat tulehdustilassa.
Aivotulehduksen aiheuttava virus on tarttuva. Sairauden akuutti vaihe kestää useimmiten enintään noin viikon, vaikka täysi toipuminen saattaa viedä huomattavasti kauemmin. Vakava aivokuume voi vaurioittaa keskushermostoa pysyvästikin.
Etelä-Tiroli
Historia
Etelä-Tirolin maakunta oli aikaisemmin osa Itävalta-Unkaria, jossa se kuului samaan hallintoalueeseen nykyään Itävaltaan kuuluvan Tirolin osan kanssa. Ensimmäisen maailmansodan loputtua alue luovutettiin Italialle italiankielisen Trenton ohella 1919. Fasistien valtaannousun jälkeen maakunnassa aloitettiin voimakkaat italialaistamistoimet. Italian antauduttua toisessa maailmansodassa alue liitettiin lyhyeksi aikaa natsi-Saksaan. Toisen maailmansodan jälkeen asukkaat pyysivät alueen palauttamista Itävallan osaksi, mutta liittoutuneet hylkäsivät tämän. Sodan jälkeen koko italialaisten dominoimalle Trentino-Etelä-Tirolille annettiin itsehallinto, mikä ei tyydyttänyt saksankielistä ja alueella toimikin 1950- ja 1960-luvuilla aktiivisia aseellisia vastarintaryhmiä. Pitkällisen vastarinnan seurauksena annettiin lopulta uusi saksalaisväestön oikeudet paremmin huomioiva itsehallintomääräys.
Aivotulehdus
Mikäli aivokuume oireilee hyvin lievästi, potilas saattaa selvitä kotihoidolla. Useimmat kuitenkin tarvitsevat sairaalahoitoa. Aivokuume voi olla tappava varsinkin pikkulapsilla ja vanhoilla ihmisillä.
Etelä-Tiroli
Hallinto ja politiikka
Etelä-Tirolin maakuntavaalit 2013
Aivotulehdus
Aivokuumeen ennuste vaihtelee. Herpesenkefaliittiin liittyy asikloviirihoidosta huolimatta 19–28 prosentin kuolleisuus, ja hengissä selvinneistäkään suurin osa ei toivu sairaudesta täysin. Suomessa 70 prosenttia tervehtyy muiden virusten aiheuttamista aivokuumeista. Sairautta esiintyy kaiken ikäisillä, etupäässä kuitenkin lapsilla, ikääntyneillä ja heillä, joilla immuunijärjestelmä on jostain syystä heikennyt.
Enkefaliiteilla on lukuisia aiheuttajia, ja toisinaan sairaus jää etiologialtaan epäselväksi. Erään tutkimuksen mukaan vuosittain 1,5/100 000 suomalaisesta sairastuu enkefaliittiin. Lapsilla sairauden uskotaan olevan yleisempi. Japanin aivotulehdus aiheuttaa vuosittain noin 15 000 kuolemaa. Sitä esiintyy Japanissa, Kiinassa, Koreassa, Taiwanissa, Kaakkois-Aasiassa ja Papua-Uudessa-Guineassa.
Etelä-Tiroli
Väestö
Etelä-Tirolin väestö jaetaan virallisesti saksaa, italiaa ja ladinia puhuviin kieliryhmiin. Saksan- ja ladininkielisten osuus on 1960-luvulta lähtien hiljalleen noussut ja italiankielisten laskenut. Muita kieliä äidinkielenään puhuvien määrä on samalla kasvanut 10,2 prosenttiin (2011).
Väestö kieliryhmittäin väestönlaskennoissa 1880–2011
pienoiskuva|Etelä-Tirolin kunnat suurimman kieliryhmän mukaan vuonna 2011: {{legend|#7ac142|[[saksan kieli|saksa (103 kuntaa)}}{{legend|#9097fb|ladini (8 kuntaa)}}{{legend|#f16566|italia (5 kuntaa).}}]] pienoiskuva|Jakamaton Tiroli ennen vuotta 1918.
Kieliryhmien osuudet väestön antaman ilmoituksen mukaan
Etelä-Tirolissa 116 kunnasta saksankielinen enemmistö on 103 kunnassa. 81 kunnassa saksankielisiä oli yli 90 prosenttia.
Etelä-Tirolin asukkaista ulkomaiden kansalaisia oli (2011) 8,7 % (44 362 henkilöä). Suurin ulkomaalaisryhmä oli albaanit (5 558), saksalaiset (4 677) ja marokkolaiset (3 570). Ulkomaalaisten lapset menevät useimmin italiankielisiin kouluihin joissa ulkomaalaisten osuus on 21 % opiskelijoista. Ulkomaalaisten osuus saksankielisissä kouluissa on vain 6,1 % ja ladininkielisissä 4,0 %.
Andrei Mih’nevitš
Andrei Anatolevitš Mih'nevitš (, Andrei Mihnevitš, s. 12. heinäkuuta 1976 Babruisk) on valkovenäläinen kuulantyöntäjä.
Mih'nevitš sijoittui kahdeksanneksi Maebashin sisäratojen MM-kilpailuissa 1999, mutta putosi karsinnassa saman vuoden Sevillan MM-kilpailuissa. Sydneyn olympialaisissa 2000 hän oli yhdeksäs. Edmontonin MM-kilpailuissa 2001 hän karsiutui loppukilpailusta.
Mih'nevitš oli 7. elokuuta 2001 – 6. elokuuta 2003 kilpailukiellossa kiellettyjen aineiden käytön takia. Vain pari viikkoa kilpailukiellosta vapautumisen jälkeen hän voitti Pariisin MM-kisoissa kuulantyönnön maailmanmestaruuden omalla ennätystuloksellaan 21,69. Samana vuonna hän voitti kultamitalin myös Etelä-Korean Daegussa käydyissä universiadeissa ja sijoittui kolmanneksi IAAF:n yleisurheilufinaalissa.
Mih'nevitš oli Budapestin sisäratojen MM-kilpailuissa 2004 kuudes, saman vuoden Ateenan olympialaisissa viides tuloksella 20,60 ja 2005 Helsingin MM-kisoissa kuudes (20,74). 2006 Moskovan MM-hallikisoissa hän saavutti hopeaa tuloksella 21,37, ja samana vuonna hopeaa tuli myös Göteborgin EM-kisoista tuloksella 21,11. Lisäksi hän voitti Euroopan talviheittocupin.
Mih'nevitš oli viides Birminghamin sisäratojen EM-kilpailuissa 2007. Saman vuoden Osakan MM-kisoissa hän sijoittui pronssille tuloksella 21,27. Hän oli kolmas myös IAAF:n yleisurheilufinaalissa. Valencian halli-MM-kilpailuissa 2008 hän oli neljäs työnnettyään 20,82. Pekingin olympialaisissa 2008 Mih'nevitš sijoittui pronssille tuloksella 21,05. Hän voitti neljänneksi tulleen kanadalaisen Dylan Armstrongin vain senttimetrillä. Berliinin MM-kilpailuissa 2009 hän oli seitsemäs. Dohan sisäratojen MM-kilpailuissa 2010 hän voitti hopeaa. Barcelonassa 2010 hän voitti Euroopan-mestaruuden tuloksella 21,01 m. Toiseksi sijoittunut Tomasz Majewski hävisi hänelle yhdellä senttimetrillä. Daegun MM-kilpailuissa 2011 hän voitti pronssia tuloksella 21,40 m.
Mih'nevitš sai Valko-Venäjän yleisurheiluliitolta elinikäisen kilpailukiellon vuonna 2013 kun hänen Helsingin MM-kilpailuissa 2005 antamansa dopingnäyte tutkittiin uudelleen ja siinä oli merkkejä dopingin käytöstä. Hän on ilmoittanut valittavansa tuomiosta urheilun kansainväliseen vetoomustuomioistuimeen. IAAF mitätöi hänen tuloksensa Helsingin vuoden 2005 MM-kisoista lähtien. Ainoastaan Pariisin MM-kultaa vuodelta 2003 ei otettu pois.
Mih'nevitš on naimisissa valkovenäläisen kuulantyöntäjän Natallja Mih’nevitšin kanssa.
Kehänivel
Kehänivel tarkoittaa seuraavia asioita:
Steve Edmondson
Steve Edmondson on englantilainen basisti, joka on soittanut englantilaisen Paradise Lost-yhtyeen basistina vuodesta 1988. Edmondson on yksi yhtyeen perustajajäsenistä.
Värimittari
Värimittari on näkyvän valon aallonpituuden alueella toimiva pinnan väriä mittaava laite. Mittari antaa värille numeeriset arvot, jotka määrittävät värin.
Pinnan värin mittausperiaate
Käytännössä digitaalikamerat tekevät myös kuvan värien sovittamisen johonkin värimalliin, mutta kameraa ei sinänsä voi käyttää tarkkaan värimittaukseen muutoin kuin auttavasti sijoittamalla kuvattavalle alueelle tunnettu värireferenssi.
Kalevan Pallo
Kalevan Pallo KalPa r.y. on kuopiolainen jääkiekkoseura, jonka miesten edustusjoukkue pelaa Liigassa ja naisten edustusjoukkue Naisten Liigassa. Seura voitti Spengler Cupin vuonna 2018, minkä lisäksi se on saavuttanut Liigassa kaksi kertaa hopeaa (1990–1991 ja 2016–2017) ja yhden pronssimitalin (2008–2009).
Seuran perustaminen ja alkutaival
Vuonna 1929 yleisseura Sortavalan Virityksen palloilijajäsenet perustivat Sortavalan Palloseuran (SPS), tätä pidetään KalPan perustamisajankohtana. Vuonna 1930 SPS:n rinnalle perustettiin Sortavalan Palloilijat (SP). Seurojen lajivalikoimaan kuuluivat muun muassa pesäpallo, jääpallo, jalkapallo ja jääkiekko. Jatkosodan jälkeen Sortavala luovutettiin Neuvostoliitolle ja urheiluseurat päätyivät evakkoon Kuopioon. Vuonna 1945 Sortavalan Palloseura ja Sortavalan Palloilijat yhdistyivät Sortavalan Palloseuraksi ja seuraavana vuonna otettiin käyttöön nykyinen nimi Kalevan Pallo (KalPa). Muita nimiehdotuksia olivat ainakin Puna-Mustat, Susihukat ja Vaeltajat. Seuran viralliseksi urheilulajiksi vakiintui jääkiekko. Jalkapallo loppui KalPassa 1974, jolloin seura myös erosi Palloliitosta.
Vuonna 1956 kuopiolaisseura KuPS luopui jääkiekosta taloudellisista syistä, ja 1950-luvun alussa sen sisarseuraksi siirtynyt KalPa peri siltä sarjapaikan Suomen sarjaan, varusteet, pelaajat (muun muassa Juhani Wahlsten, Mauno Repo, Ossi Hyppönen ja pelaajauransa jälkeen erotuomarina toiminut maalivahti Raimo Sepponen) sekä pienehkön alkupääoman. KalPasta ja kolmatta kauttaan pelaava Kuopion Työväen Kiekkoilijat (KTK) ovat Kuopion ainoat jääkiekkoseurat. .
Vuonna 1957 KalPa nousi ensimmäisen kerran mestaruussarjaan, jossa se pelasi viiden vuoden sisällä kolme kautta: 1957–1958, 1958–1959 ja 1961–1962. Ensimmäisellä kaudellaan joukkue sijoittui omassa lohkossaan kolmanneksi. Sen ykkösketju, "Pyörremyrskyketjuksi" nimetty Ossi Hyppönen – Lauri Helen – Juhani Wahlsten, oli kausina 1957–1958 ja 1958–1959 sarjan tehokkaimpia ketjuja. Hyppönen voitti molempina kausina mestaruussarjan maalikuninkuuden. Kauden 1958–1959 päätteeksi KalPa putosi mestaruussarjasta, koska sillä oli karsinnoissa huonompi maaliero kuin sarjaan nousseilla HJK:lla ja HPK:lla. Kahden vuoden päästä joukkue palasi pääsarjaan, mutta joukkue sai vain yhden pisteen 18 ottelussa ja putosi sarjasta.
KalPa pelasi läpi 1960- ja 1970-luvun Maakunta- ja Suomen sarjassa. Vuonna 1975 seura nousi II-divisioonaan saatuaan edellisenä syksynä tekojään kotikentälleen Niiralaan. Jäähalli valmistui vuonna 1979. Reino Ruotsalaisen valmennuksessa KalPa nousi I-divisioonaan keväällä 1982. Ensimmäisen kauden finaaleissa Matti Keinosen valmentama ja Veli-Pekka Ketolan pelaajana vahvistama KalPa hävisi Joensuun Jokipojille. Seuraavalla kaudella päävalmentajana oli Esko Nokelainen, ja pelaajistoon hankittiin seuraavina kausina muun muassa maalivahti Jari Paavola, maajoukkueessakin pelannut Jouni Rinne ja kanadalainen keskushyökkääjä Wayne Thompson. Kaudella 1985–1986 KalPa teki I-divisioonassa 276 maalia 44 ottelussa, voitti otteluistaan 37 ja rikkoi runkosarjan piste-ennätyksen kerättyään 75 pistettä. Wayne Thompson jäi pisteen päähän Henry Salevan I-divisioonan piste-ennätyksestä tehtyään 103 (58+45) pistettä. Jouni Rinne oli pistepörssin kakkonen. Joukkue nousi SM-liigaan.